Gedagte vir die dag: Medewerkers van ChristusSkriflesing: “Hy het die menigte beveel om op die groen gras te gaan sit om te eet. Toe neem Hy die vyf brode en die twee visse, kyk op na die hemel en vra die seën. Daarna het Hy die brood gebreek en dit aan sy dissipels gegee, en hulle het dit aan die mense gegee” (Matt 14:19). Dit is wonderlik dat God mense gebruik. Daardie dag op die grasbedekte heuwel langs die See van Galilea sou die dissipels weinig aan die nood van die mense kon doen as Christus nie die brood gebreek en dit vir hulle gegee het om uit deel nie. Jesus het hulle by die wonder betrek deurdat hulle in die eerste plek die bietjie wat hulle gehad het na Hom toe gebring het – en daarna deur hulle te vra om die voedsel wat Hy geseën en vermeerder het aan die skare uit te deel. So dikwels wil die Here ons gebruik om vir iemand ŉ seën te wees. Hy seën ons sodat Hy déúr ons ook ander kan seën. Jy het dalk al die woorde van hierdie lied gehoor: “Oh, to be His hand extended/reaching out to the oppressed/let me touch Him, let me touch Jesus/so that others may know and be blessed.” Kan dit wees dat die Here soms ook vir ons nodig het? Kan dit wees dat die Almagtige deur ons ongehoorsaamheid of onwilligheid beperk kan word? Dat iemand seën kan misloop omdat ons onwillig is of nie beskikbaar is om deur die Here gebruik te word nie? Laat ons dan met ootmoed en dankbaarheid besef dat die Here ons roep en nooi om sý medewerkers te wees; om deel te hê aan sý handelinge met hierdie wêreld, en om eendag te hoor: “Mooi so, goeie en getroue dienaar …” Gebed: “Dankie dat U ook vir my kan en wil gebruik in u diens, Here. Maak my bereid om tot u beskikking te wees. Amen.” Outeur: Dr. Isak Burger: President van AGS van SA